গবেষণার কাজে ক্যানাডীয় লেখকদের সাথে যোগাযোগ করা হলে অনেকেই ক্ল্যারার সাথে সহযোগিতা করেন নি। কারণ, এই সব লেখকদের লেখার অভিজ্ঞতা থাকলেও মৌলিক বিষয় নিয়ে গবেষণা সম্পর্কে কোনো ধারণা ছিলো না। তাঁদের সন্দেহ হলো, ক্ল্যারা হয়তো তাঁদের ব্যক্তিগত গোপনীয়তার বিষয় নিয়ে বাড়াবাড়ি করছেন। এই ধরনের একটি প্রতিকূল সময়ে ত্রাণকর্তা হিসেবে আবির্ভূত হলেন ‘দ্য গ্লোব অ্যান্ড মেইল’ পত্রিকার তখনকার গ্রন্থ সম্পাদক উইলিয়াম আর্থার ডীকন (১৮৯০-১৯৭৭)। সম্ভবত ডীকনই ক্যানাডার প্রথম ফুলটাইম গ্রন্থ সমালোচক। ১৯৯৯ সালে প্রকাশিত ‘চ্যাপ্টারস ইন অ্যা লাকি লাইফ’ নামক আত্মজীবনীমূলক গ্রন্থে প্রফেসর ক্ল্যারা থমাস স্মৃতিচারণ করে লিখেছেন, “লেখকদের মানসিকতা সম্পর্কে জানার পর ডীকন আমাকে ডাকলেন গ্লোব অ্যান্ড মেইলের ডেস্কে। তারপর, একদিন তাঁর পত্রিকা অফিসের কাছের এক ক্যাফেটেরিয়ায় বসে রোস্ট পর্ক আর স্ম্যাসড পটেটো খেতে খেতে তিনি আমাকে অনেক অনুপ্রাণের যোগান দিলেন। ডীকনের ভাষায় আমি অনেক গুরুত্বপূর্ণ এবং মূল্যবান কাজ করছিলাম। তিনি আমাকে সম্ভব সব রকম সাহায্যের আশ্বাস দিলেন। কারণ, আমি তখন এমন একটি কাজে হাত দিয়েছিলাম, যে ধরনের কাজ ক্যানাডায় আগে কখনো হয় নি।” উল্লেখ্য, ক্যানলিটের উন্নয়নে ডীকনের অবদানকে স্মরণ করে তাঁর মৃত্যুর পাঁচ বছর পর ১৯৮২ সালে প্রকাশিত ‘উইলিয়াম আর্থার ডীকন: অ্যা লিটারারী লাইফ’ বইটি যৌথভাবে গ্রন্থনার দায়িত্ব পালন করেন ক্ল্যারার ছাত্র এবং পরবর্তীতে সহকর্মী ইয়র্কের ইংরেজি বিভাগের শিক্ষক জন লেনক্স ও তিনি নিজে।